La cultura dóna veu a les minories al Festival Mostra´t Gandia
17 octubre 2018

## La cultura dóna veu a les minories al Festival Mostra´t Gandia17 octubre 2018Última actualització: 14 juliol 2025

![](../gestion/img/_AO_2716-copia.jpg)  
  

La **vicealcaldessa i regidora de Diversitat, Lorena Milvaques, l’edil de Responsabilitat Social, Nahuel González i el representant de l’associació Policroma, David López,** han presentat aquest matí la programació del **Festival Mostra’t Gandia 2018,** que tindrà lloc del 19 al 21 d’octubre, al Palau Ducal dels Borja (19) i al Teatre Serrano (20 i 21). Durant tres dies s’hi mostraran els semifinalistes i es donaran a conèixer els guanyadors del II Concurs Mostra’t Gandia, organitzat per l’associació Policroma i [www.comunitatgay.com](http://www.comunitatgay.com), amb el suport de les regidories de Diversitat i Responsabilitat Social de l’Ajuntament de Gandia.

Un certamen que naix per donar visibilitat i mostrar la realitat, a través de la cultura, de qualsevol minoria de la ciutat que puga patir una situació d’injustícia per la seua condició o orientació sexual, llengua, cultura, religió, diversitat funcional, etc_..._ El 31 de juliol passat va finalitzar el termini per tal de presentar les obres a les quatre categories proposades: fotografia, curtmetratge, relat curt i còmic.

“L’objectiu principal és generar cultura i fomentar la igualtat en la diversitat. Donar visibilitat a qualsevol minoria de la nostra ciutat”, ha explicat Milvaques, qui ha aprofitat la seua última participació en el Mostra’t com a regidora per agrair als organitzadors, Daniel Ardid i David López, el seu treball per acabar amb els estereotips o l’estigmatització que puga dur a qualsevol col·lectiu a una situació d’injustícia_. “També vull fer un prec a Poliqroma, perquè continuen en el seu afany i a les futures corporacions, amb independència del color polític, perquè donen continuïtat a aquest magnífic projecte”_.  

Per la seua banda, González ha fet una crida a la participació de la ciutadania i ha destacat _“la transversalitat del festival, que partint de la diversitat lgtbi ha estès la proposta a totes les minories socials de la ciutat. Com diu el seu lema: Fem de les minories una gran majoria”_.   

**Programa del festival**

El representant de l’Associació Poliqroma ha agraït el suport de l’Ajuntament de Gandia i d’altres entitats col·laboradores i patrocinadors com el Palau Ducal dels Borja, Mundo LGBT, Angels Vision, comunitatgay.com o Dret a Ser Associació. _“El Mostra’t és també una oportunitat per a molts artistes locals o novells de donar-se a conèixer”_.

Així, el **divendres 19 d’octubre, a les 19 hores, al Palau Ducal** **dels Borja** tindrà lloc la lectura dels 9 relats semifinalistes (4 locals) i la inauguració de l’exposició amb els semifinalistes en categoria de còmic (8), fotografia (30, 10 d’autors locals), a més dels 8 cartells dels curts semifinalistes i 2 documentals.

        El **dissabte 20 d’octubre, a les 19 h**, **al Teatre Serrano** serà el torn per a la projecció dels **curtmetratges semifinalistes**.

Com a novetat, el públic assistent a les dues sessions anteriors podrà votar la seua obra favorita i s’hi sortejarà un regal entre ells.

         Finalment, el **diumenge 21 d’octubre a les 19 h, al Teatre Serrano**, tindrà lloc la **Gala de Lliurament dels Premis Mostra’t Gandia 2018**. La dotació econòmica dels premis, a càrrec de l’Ajuntament, serà de 600 €. El primer premi dels curtmetratges rebrà 300 €, mentre que les persones guanyadores de les altres tres categories rebran 100 € cadascuna. Hi haurà dues mencions especials, a les associacions i al millor documental. I un premi del públic a la millor obra de cadascuna de les seccions.